Coronarestriktionerne er efterhånden ved at være udfaset. Ved midnatstid genåbnede nattelivet, hvor gæster med coronapas kunne give den gas på dansegulvet og få stillet tørsten i baren. Også for de indendørs serveringssteder lysner det fra i dag, for her er det ikke længere nødvendigt at tjekke gæsternes coronapas. Og det er noget, de har set frem til hos Uno kaffebar i Hjørring. - Det har ikke været så galt for kunderne at skulle vise coronapasset. Det har været mere grænseoverskridende for personalet at skulle tjekke det. Det er sådan nogle ting, man oplyser til sundhedsmyndighederne eller politiet, siger indehaver af Uno kaffebar Marian Hjermitslev. Leger politi Hun kalder det en befrielse, at personalet nu slipper for at skulle tjekke, om gæsterne har et coronapas eller kan fremvise en negativ test. - Jeg synes, at det er en meget privat ting at spørge om, hvor vi leger lidt politi og skal sige, om det duer eller ikke duer, siger Marian Hjermitslev. Hun mener, at ansvaret med at tjekke coronapas slet ikke skulle have været pålagt personalet i for eksempel hendes kaffebar. - Men vi har selvfølgelig spillet med, for vi vil gerne åbne igen – det siger sig selv, siger Marian Hjermitslev. Ændret adfærd Hun fortæller, at gæsterne på kaffebaren ikke opfører sig på samme måde som før. De er for eksempel mere opmærksomme på, hvor de sætter sig, og at der ikke er for mange gæster. - Vi har jo haft afstandskrav med en meter til hver stol, og det har vi opfyldt. Og det har vi ikke tænkt os at ændre på lige nu. For vi kan godt mærke, at der stadigvæk er en stor del af de kunder, vi har, der kigger lidt på, hvor der sidder der, siger Marian Hjermitslev. Fra onsdag er det heller ikke længere nødvendigt at vise coronapas ved kulturarrangementer som teatre og spillesteder med 500 eller flere tilskuere. Kravet ophører også i indendørs bade- og legelande, spillehaller, kasinoer, fitnesscentre, hos frisøren og i andre liberale erhverv. Herudover afskaffes forsamlingsforbuddet på 500 personer indendørs og udendørs. Fra 10. september bortfalder de sidste coronarestriktioner, da covid-19 ikke længere anses for en samfundskritisk sygdom.

Opsummering:
Hos Uno kaffebar i Hjørring er indehaveren meget tilfreds med, at personalet ikke længere skal tjekke coronapas, fordi det har været grænseoverskridende.